Na podlagi 16. člena Navodil o izvajanju tutorskega sistema na Fakulteti za organizacijske vede Univerze v Mariboru z dne 24. 4. 20224, Fakulteta za organizacijske vede objavlja

# RAZPIS ZA TUTORJE ŠTUDENTE 2024/2025

Namen institucionalnega tutorskega sistema na Fakulteti za organizacijske vede Univerze v Mariboru je:

* zagotavljati ugodnejše pogoje za aktivno vključevanje vseh študentov v univerzitetno življenje in boljše splošne študijske izkušnje posameznega študenta;
* dolgoročno spodbujanje študijske uspešnosti in višje kakovosti študija, kar se kaže v boljši prehodnosti študentov med letniki, krajšem času študija, manjšem številu pristopov k preverjanju in ocenjevanju znanja, boljših študijskih rezultatih, večji kreativnosti, razvoju študentovih strokovnih in osebnih talentov ter v hitrejšem in lažjem prehodu na trg dela
* pomoč pri razreševanju njihovih splošnih in specifičnih študijskih izzivov od vpisa na študijski program do zaključka študija;
* povezovanje tudi z drugimi dejavnostmi, vezanimi na izvedbo in zagotavljanje kakovostnega študijskega procesa, podpornimi storitvami za študente ter
* tesnejša povezanost med samimi študenti kakor tudi med študenti in zaposlenimi ter krepitev pripadnosti FOV UM.

Na Fakulteti za organizacijske vede razvijamo mrežo tutorjev, ki izvajajo naslednje **oblike tutorstva:**

* uvajalno tutorstvo (namenjeno študentkam in študentom prvega letnika);
* predmetno oz. vsebinsko tutorstvo (pri predmetih, kjer študentke in študenti običajno potrebujejo podporo);
* tutorstvo za študente s statusom študenta s posebnimi potrebami in posebnim statusom;
* tutorstvo za mednarodne študente (vpisane za čas trajanja študija in na izmenjavah).

Naloge **tutorja študenta**:

* dobro pozna ključne akte, ki urejajo področje izobraževanja;
* izvaja tutorske ure po objavljenem razporedu oziroma po dogovoru z dodeljenimi študenti v živo ali (preko elektronske pošte; videokonferenčnih sistemov itd.);
* redno komunicira z dodeljenimi študenti;
* študentom svetuje, kako razrešiti ali kam se obrniti po pomoč za razrešitev študijskih in drugih izzivov, s katerimi se srečujejo med študijem;
* vodi evidenco o opravljenih tutorskih urah in evidenco pogostih vprašanj študentov ter na podlagi teh vprašanj pripravi morebitne predloge izboljšav koordinatorju tutorjev študentov;
* koordinatorju tutorskega sistema na fakulteti odda letno poročilo o delu tutorja za preteklo študijsko leto in vmesna poročila, če je tako določeno z internimi akti fakultete;
* se udeleži usposabljanj za tutorje, posvetov in ostalih dogodkov, povezanih s tutorstvom;
* evalvira in izboljšuje svoje tutorsko delo ter daje predloge za izboljšanje tutorskega sistema na fakulteti;
* po potrebi sodeluje pri vpisu študentov novincev, na informativnih dnevih, uvajalnem tednu in pri organizaciji različnih projektov, ekskurzij in drugih dogodkov.

Naloge **koordinatorja tutorjev študentov** so poleg nalog, ki jih opravljajo ostali tutorji študenti, da:

* sodeluje pri pripravi načrta tutorskega dela;
* koordinira, nadzoruje in organizira izvajanje študentskega tutorstva na fakulteti;
* nudi pomoč drugim tutorjem študentom pri njihovem delu;
* v sodelovanju s koordinatorjem tutorjev učiteljev oz. tutorskega sistema na fakulteti rešuje morebitne težave ali nesoglasja pri izvajanju tutorstva;
* če obstaja več tutorjev, pomaga študentom poiskati drugega tutorja, če sodelovanja z dodeljenim tutorjem ni ali ni več mogoče;
* sodeluje pri pripravi razpisa in pri izboru tutorjev študentov ter pri fakultetnem usposabljanju novih tutorjev;
* vodi evidenco o opravljenih tutorskih urah in evidenco pogostih vprašanj študentov pri svojem delu in delu ostalih tutorjev ter na podlagi teh vprašanj pripravi morebitne predloge izboljšav koordinatorju tutorjev učiteljev oz. koordinatorju tutorskega sistema na fakulteti;
* pregleda poročila tutorjev študentov, evalvira delo tutorjev študentov in svoje delo;
* (so)organizira različne dogodke kot npr. specifična usposabljanja za tutorje študente, uvajalni dan, uvodne predstavitve tutorjev, informativni dan, različne projekte, ekskurzije in druge dogodke na fakulteti;
* poroča študentskemu svetu FOV UM in komisiji, pristojni za študijske zadeve FOV UM.

**POGOJI ZA PRIJAVO ZA TUTORJA IN KOODINATORJA TUTORJEV ŠTUDENTOV:**

**Tutor študent** študentom svetuje, pomaga, jih usmerja in motivira med študijem.

Splošni pogoji:

* Tutor študent na UM lahko postane vsak vpisan študent prve ali druge stopnje študija, ki izpolnjuje pogoje FOV UM za tutorja študenta v času prijave na razpis za tutorje in se pred pričetkom študijskega leta, v katerem bo izvajal tutorsko podporo, udeleži organiziranih usposabljanj za tutorje.
* Tutor študent na prvi stopnji mora biti vpisan najmanj v 2. letnik študija na prvi stopnji.
* Pri izbiri tutorjev študentov za posamezno vrsto tutorstva imajo prednost študenti z boljšimi študijskimi rezultati.

Posebni pogoji:

* tutor mednarodnim študentom lahko postane študent, ki izpolnjuje splošne pogoje in ima opravljen izpit iz tujega jezika. Pri izboru imajo prednost študenti, ki so opravili Erasmus izmenjavo.
* tutor študentom s posebnimi potrebami in posebnim statusom lahko postane študent, ki izpolnjuje splošne pogoje in je že vsaj preteklo študijsko leto imel sam status študenta s posebnimi potrebami ali posebnim statusom in je študijski proces v preteklem študijskem letu uspešno opravil in izpolnil pogoje za vpis v višji letnik.
* Tutor za vsebinsko tutorstvo lahko postane študent, ki izpolnjuje splošne pogoje in ima opravljen izpit iz vsebin vsebinskega tutorstva. Po potrebi lahko komisija zaprosi nosilca/izvajalca učne enote, pri kateri je vsebinsko tutorstvo ponujeno, za podajo mnenja.

**Koordinator tutorjev študentov** skrbi za izvajanje študentskega tutorstva na FOV UM, ga koordinira in nadzoruje, nudi pomoč ostalim tutorjem študentom pri njihovem delu, sodeluje s koordinatorjem tutorjev učiteljev ter letno poroča o študentskem tutorstvu študentskemu svetu in komisiji, pristojni za študijske zadeve (samostojno ali v sodelovanju s koordinatorjem tutorjev učiteljev) in lahko (so)organizira različne dogodke, ki so vezani na FOV UM.

Pogoji:

* Koordinator tutorjev študentov je lahko vsak tutor študent, ki izkazuje boljše študijske rezultate, in ki ga senat FOV UM na predlog študentskega sveta FOV UM pooblasti za koordinacijo dela tutorjev študentov ali skupine tutorjev študentov.
* Koordinator tutorjev študentov mora imeti vsaj eno leto tutorskih izkušenj in praviloma ne opravlja funkcije prodekana za študentska vprašanja.

Kandidati bodo izpolnjevanje navedenih pogojev zapisali, pojasnili in opisali na podlagi priloženega obrazca (Priloga 1) in motivacijskega pisma.

**Število tutorjev študentov za študijsko leto 2024/2025 je 8, vključno s koordinatorjem tutorjev študentov.**

**PRIJAVA IN ROKI ZA PRIJAVO**

Študent vloži svojo kandidaturo **na predpisanem obrazcu za prijavo**, ki je priloga tega sklepa. Kandidatura mora vsebovati vse podatke, podpis in prilogo – motivacijsko pismo.

Kandidaturo je potrebno **oddati najkasneje do 9. 9. 2024 do 10. ure – upošteva se rok prispetja kandidature**.

Kandidatura se odda:

* **fizično po pošti s priporočeno pošto v zaprti ovojnici**, naslovljeno na »Univerza v Mariboru Fakulteta za organizacijske vede, Kidričeva cesta 55a, 4000 Kranj« s pripisom »Kandidatura za tutorja študenta - NE ODPIRAJ!« ali
* **osebno v dekanat Fakultete za organizacijske vede, Kidričeva cesta 55a, 4000 Kranj v zaprti pisemski ovojnici**, naslovljeno na »Univerza v Mariboru Fakulteta za organizacijske vede, Kidričeva cesta 55a, 4000 Kranj« s pripisom »Kandidatura za tutorja študenta - NE ODPIRAJ!«.

Tajništvo FOV UM prispele kandidature opremi z žigom ter vpiše datum in čas vložitve.

Tajništvo Univerze v Mariboru Fakultete za organizacijske vede dostavi prispele kandidature Komisiji za pregled kandidatur.

Kandidatura, ki bo prispela na Univerzo v Mariboru Fakulteto za organizacijske vede **po 9. 9. 2024 po 10. uri se ne bo obravnavala kot kandidatura za tutorja študenta in bo zavržena kot prepozna.**

**PREGLED KANDIDATUR**

Dekan Fakultete imenuje komisijo za pregled in oceno kandidatur v sestavi: prodekanica za izobraževalno dejavnost, koordinator tutorjev učiteljev, koordinator tutorjev študentov in vodja Referata za študentske zadeve. Komisija po potrebi opravi tudi razgovor s prijavljenimi kandidati za tutorje.

Koordinator tutorjev študentov posreduje predlog za imenovanje tutorjev študentov Senatu fakultete za organizacijske vede v potrditev.

Koordinator tutorskega sistema posreduje predlog za imenovanje koordinatorja tutorjev študentov Študentskemu svetu, ki poda Senatu Fakultete za organizacijske vede predlog za imenovanje koordinatorja tutorjev študentov.

Senat Fakultete za organizacijske vede praviloma imenuje tutorje študente in koordinatorja tutorjev študentov na isti seji.

Mandati tutorjev trajajo praviloma eno leto z možnostjo podaljšanja oz. ponovnega imenovanja.

Mandat lahko preneha predčasno na lastno željo oz. preneha z izgubo statusa študenta ali z razrešitvijo. O razrešitvi odloči Senat FOV UM na predlog Študentskega sveta, koordinatorja tutorjev ali prodekana, pristojnega za izobraževanje.

**USPOSABLJANJE ŠTUDENTOV V TUTORSKEM SISTEMU**

Strokovne službe rektorata UM organizirajo letna usposabljanja sodelujočih študentov v tutorskem sistemu. Vsebine usposabljanj vključujejo teme, kot so poznavanje univerzitetnih aktov na področju izobraževanja, komunikacija, delo v skupini, spoprijemanje s stresom, upravljanje s časom, študijske strategije, reševanje konfliktov, vodenje skupine in informativne vsebine, kot so poznavanje pravic in dolžnosti študenta, delovanje fakultetnih in univerzitetnih organov ipd. Za novoimenovane tutorje je sodelovanje na uvodnem usposabljanju o tutorstvu obvezno.

Razpis se javno objavi na oglasni deski in spletni strani Univerze v Mariboru Fakultete za organizacijske vede ter stopi v veljavo takoj po objavi.

**dekan**

**red. prof. dr. Iztok Podbregar**

Priloga:

* Prijava na razpis za tutorje študente na FOV UM
* Terminski plan usposabljanja tutorjev študentov

**Priloga 1**

**PRIJAVA NA RAZPIS ZA TUTORJE ŠTUDENTE NA FOV UM**

Študijsko leto: \_\_\_\_\_\_\_\_\_\_\_\_\_\_\_\_\_\_

|  |  |  |  |  |
| --- | --- | --- | --- | --- |
| Ime in priimek |  | | | |
| Vpisna številka |  | | | |
| Telefon |  | | | |
| Študijski program in smer |  | | | |
| Stopnja študijskega programa | 1. stopnja  VS | 1. stopnja UN | 2. stopnja | 3. stopnja |
| Letnik študija (ob prijavi) | 1. | 2. | 3. | absolvent |
| Želim biti tutor tujemu študentu | da | | ne | |
| Želim biti tutor študentu s posebnimi potrebami | da | | ne | |
| Želim biti vsebinski tutor (tutor pri predmetih s področja matematike, statistike, informatike, …) | da | | ne | |
| Želim biti koordinator tutorjev študentov. | da | | ne | |
| Za tutorja študenta sem že bil/a imenovan/a v preteklih študijskih letih | da | študijsko leto: | | |
| ne | | | |

PRILOGA:

* Motivacijsko pismo

S podpisom tega obrazca, v skladu z določili veljavne pravne ureditve na področju varstva osebnih podatkov (Splošne uredbe o varstvu podatkov, UL. list. 119 z dne 4. 5. 2016) in Zakona o varstvu osebnih podatkov (Ur. l. RS, št. 163/2022), podajam pisno **PRIVOLITEV**, da lahko visokošolski zavod, na katerega sem vpisan/a, zbira in obdeluje moje osebne podatke (vključno z naslovom elektronske pošte in številko mobilnega telefona) za namen tutorstva.

V \_\_\_\_\_\_\_\_\_\_\_\_\_\_\_\_\_\_\_\_\_, dne \_\_\_\_\_\_\_\_\_\_\_\_\_\_\_\_\_\_\_\_\_\_

Podpis študentke/študenta: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_